പുറ്റിങ്ങല് ദുരന്തത്തിന്റെ കുറ്റപത്രം പെന്ഡ്രൈവിലാക്കി നല്കുന്നു സംസ്ഥാനത്ത് ആദ്യമായി കുറ്റപത്രം പെന്ഡ്രൈവിലാക്കി നല്കുന്നു. കൊല്ലം പരവൂര് പുറ്റിങ്ങല് വെടിക്കെട്ട് ദുരന്തത്തിലെ പ്രതികള്ക്കാണ് പെന്ഡ്രൈവില് കുറ്റപത്രത്തിന്റെ പകര്പ്പ് നല്കുന്നത്. കോടതിയില് സമര്പ്പിച്ച കുറ്റപത്രത്തിന് പതിനായിരത്തിലധികം പേജുകള് ഉണ്ടായിരുന്നു.പുറ്റിങ്ങല് വെടിക്കെട്ട് ദുരന്തത്തില് 52 പേരാണ് പ്രതി സ്ഥാനത്ത് ഉള്ളത്. ഇവര്ക്ക് കുറ്റപത്രത്തിന്റെ പകര്പ്പ് നല്കാന് അഞ്ചര ലക്ഷത്തോളം പേജുകള് വേണ്ടിവരും. പ്രായോഗിക ബുദ്ധിമുട്ട് സ്പെഷല് പബ്ലിക് പ്രോസിക്യൂട്ടര് ചൂണ്ടിക്കാട്ടിയതിനെത്തുടര്ന്നാണ് പെന്ഡ്രൈവില് പകര്പ്പ് നല്കാന് പരവൂര് ഒന്നാംക്ലാസ് മജിസ്ട്രേറ്റ് കോടതി അനുമതി നല്കിയത്.ഏതെങ്കിലും ഒരു പ്രതി കടലാസ് രൂപത്തില് പകര്പ്പ് വേണമെന്ന് ആവശ്യപ്പെട്ടാല് അത് നല്കണമെന്നും കോടതി നിര്ദേശിച്ചു. പുറ്റിങ്ങല് ദുരന്തത്തില് മരിച്ച 110 പേരുടെ പോസ്റ്റുമോര്ട്ടം റിപ്പോര്ട്ട്, ഇത്ര തന്നെ ഇന്ക്വസ്റ്റ് റിപ്പോര്ട്ടുകള്, 1658 സാക്ഷിമൊഴികള്, 750 പരിക്ക് സര്ട്ടിഫിക്കറ്റുകള്, 448 തൊണ്ടിമുതലുകള്, സ്ഫോടക വസ്തുക്കളെ കുറിച്ചുള്ള സെന്ട്രല് ഫോറന്സിക് ലാബ് റിപ്പോര്ട്ട് തുടങ്ങിയവയെല്ലാം കുറ്റപത്രത്തില് ഉള്പ്പെടുത്തിയിട്ടുണ്ട്. ഡിജിറ്റലൈസേഷന് പൂര്ത്തിയാക്കി കുറ്റപത്രത്തിന്റെ പെന്ഡ്രൈവ് പകര്പ്പ് ഉടന് കോടതിയില് സമര്പ്പിക്കും.